Åtte jegere politianmeldt for dyreplageri

I videoer fra lukkede Facebook-grupper ser man minker som rives ihjel av jakthunder mens eierne ler og roser hundene.

Ragnhild Stenvaagnes

25. sep. 2014 14:59 Sist oppdatert 25. september 2014

Se en redigert versjon av videoen øverst i saken. Vi advarer mot sterke bilder.

NOAH, organisasjonen for dyrs rettigheter, har anmeldt åtte jegere etter at de fikk tips om en lukket Facebook-gruppe som viser det de mener er ulovlig jakt og jakttrening.

«Å, du var flink! Å, du var flink!» hører man en person si mens hundene han har med på jakt river ihjel en mink.

Videoen er publisert på Youtube og i en lukket Facebook-gruppe i mars i år. Den avslutter med teksten «Godt samarbeid mellom terrier og støver».

— Det er vondt å se på disse filmene. Man er vitne til dyrs lidelser, og de viser skremmende holdninger, sier NOAH-leder Siri Martinsen.

NOAH har satt sammen en film som viser ulike videoer postet i Facebook-grupper. Den viser blant annet hunder som seigpiner rev under jakt, innrømmelse av ihjelriving av rev med hund og trening av hunder på rev og mink i bur, ifølge NOAH.

Hører latter

I én av videoene ser man to hunder som river i hver sin ende av en mink. I kommentarfeltet står det: «xxx og xxx viser ingen nåde i begge endene. (Vil ikke ha noe spredning av denne videoen ut over denne siden)». I videoen hører man latter fra personer rundt.

I en annen video ser man en rev som klamrer seg fast på et svaberg, med tre hunder rundt seg som bjeffer aggressivt. I kommentarfeltet skrives det: «haha, shit», «Sånn skal det se ut», «Er så bra!!»

— Dette viser en form for organisert og akseptert lovbrudd som forårsaker dyrs lidelser. Det er ikke akseptabelt i vårt samfunn, sier Martinsen til Aftenposten.

- Åpenbart lovbrudd

Jegerne har tilknytning til ulike steder i landet, ifølge NOAH. De er anmeldt i politidistriktene Helgeland, Sør-Trøndelag, Rogaland, Hordaland, Nordmøre og Romsdal og Midtre Hålogaland.

De er anmeldt for å ha postet film- og/eller bildemateriale i gruppen som viser minkjakt hvor dyret avlives av hund. I tillegg har organisasjonen anmeldt Facebook-gruppens administrator for oppfordring til å legge ut de omtalte videoene, skriver NOAH i en pressemelding.

— Det å med hensikt la hunden sin rive ihjel et vilt dyrt under jakt er åpenbart et brudd på både Dyrevelferdsloven og Viltloven. De slår blant annet fast at jakt skal utøves på slik måte at dyret ikke utsettes for unødige lidelser, sier Martinsen, som også er veterinær.

- Bryr seg ikke om dyrevelferd

NOAH ble tipset om den hemmelige gruppen av flere personer.

— Vi blir kontaktet av mange som forteller om ulovlig jakt og alvorlige brudd på dyrevelferdsloven, men de færreste tør å gi oss konkrete tips som vi kan gå videre med. I denne saken har tipsere sørget for at vi har konkrete bevis, noe vi er svært takknemlige for, sier Martinsen.

Hun håper nå politiet tar saken alvorlig. Politiet har fått oversendt alt bilde- og videomateriale, i tillegg til kommentarer fra personer i gruppen.

— Det er svært alvorlig at personer med våpen og jaktlisens viser så liten respekt for både de ville dyrene og loven. Materialet viser en tydelig ukultur hvor dyrevelferd ser ut til å være et ikke-tema. Nå er det viktig at disse handlingene får konsekvenser, sier Martinsen.

Risikerer fengsel

Anmeldelsene ble sendt onsdag denne uken. Nordmøre- og Romsdal politidistrikt bekrefter å ha mottatt anmeldelsen.

Politifullmektig Ellen M. Gimre i Rogaland Politidistrikt sier at anmeldelsen ennå ikke er registrert i deres system, men at strafferammen for brudd på Viltloven er bøter eller fengsel i inntil ett år.

Brudd på Dyrevelferdsloven har en noe strengere strafferamme, med bøter eller fengsel i inntill ett år, eller begge deler.

Aftenposten har ikke vært i stand til å få tak i kontaktinformasjon eller personalia til de anmeldte jegerne. NOAH ønsker ikke å opplyse hvem disse er overfor avisen. De oppgir "personvernhensyn" som årsaken.